RAHANE-1
భవిష్యత్‌ గురించి బెంగలేదు : రహానే
న్యూఢిల్లీ: మైదానంలో ప్రతీసారి అత్యుత్తమ ప్రదర్శన చేయడానికే ప్రయత్నిస్తా….భవిష్యత్తు గురించి ఎలాంటి బెంగలేదని భారత ప్రస్తుత ఓపెనర్‌ అజింక్యా రహానే వెల్లడించారు. ఇటీవలే వెస్టిండీస్‌తో ముగిసిన ఐదు వన్డేల సిరీస్‌లో ఓపెనర్‌గా అద్భుత ఫామ్‌ కనబర్చిన రహానె 336పరుగులతో టాప్‌ స్కోరర్‌గా నిలిచాడు. ఇందులో ఒక శతకం, మూడు అర్ధశతకాలు ఉన్నాయి. ఛాంపియన్స్‌ ట్రోఫీ అనంతరం రెగ్యులర్‌ ఓపెనర్‌ రోహిత్‌ శర్మ విశ్రాంతి తీసుకోవడంతో అతని స్థానంలో రహానె ఓపెనర్‌గా తుది జట్టులో స్థానం సంపాదించాడు. ఆదివారం రహానె మీడియాతో మాట్లాడారు. ప్రస్తుతం ఏం జరుగుతుంతో అనేదానిపైనే దృష్టి పెడతాను. భవిష్యత్‌ గురించి నాకు ఎలాంటి బెంగలేదు.
ఈ వన్డే సిరీస్‌లో మెరుగ్గా రాణించడంతో నాలో ఆత్మవిశ్వాసం పెరిగింది. ఒకవేళ జట్టు మేనేజ్‌మెంట్‌ నన్ను నాలుగో స్థానంలో బ్యాటింగ్‌కు వెళ్లమన్నా..? నేను సిద్ధమే. అలా కాదు ఓపెనర్‌గానే కొనసాగు అని చెప్పినా ఫర్వాలేదు. ఏ బ్యాటింగ్‌ ఆర్డర్‌లోనైనా…100శాతం మెరుగైన ప్రదర్శన చేయడానికే ప్రయత్నిస్తా. ముఖ్యంగా వన్డే, టీ20ల్లో ఫామ్‌ కొనసాగించాలని ఆశిస్తున్నా అని రహానె వివరించాడు.